## Ivace+i Energia destina 4,4 milions d’euros per a donar suport a 457 projectes d’autoconsum en el sector servicis de la Comunitat

*** Esta inversió permetrà la instal·lació de més de 17 megawatts de potència d’origen renovable i evitarà l’emissió de més de 9.500 tones de diòxid de carboni a l’atmosfera**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme ha aprovat la concessió de 4,4 milions d’euros per a donar suport a un nou lot de projectes d’autoconsum elèctric en empreses del sector servicis de la Comunitat valenciana.

Per a la realització d’estos projectes, la consellera Nuria Montes ha explicat que les empreses tenen prevista una inversió superior a 16,3 milions d’euros i la seua posada en marxa aportarà una potència instal·lada superior 17,5 megawatts (MW). Gràcies a l’execució d’estes instal·lacions es podran generar anualment prop de 25 milions de quilowatts hora (KWH), de manera renovable, la qual cosa evitarà l’emissió de prop de 9.500 tones de diòxid de carboni a l’atmosfera.

Montes ha destacat la importància d’impulsar la utilització de fonts d’energia renovables en un “sector fonamental” de l’economia valenciana, en el qual el seu ús “permet disminuir la factura energètica i amb això guanyar en competitivitat i alhora en sostenibilitat, i d’esta manera reduir l’emissió de gasos contaminants i contribuir a la descarbonització”.

Estos incentius procedixen dels fons Next Generation, que gestiona Ivace+i en la Comunitat i s’emmarquen en el programa de foment a la realització d’instal·lacions d’autoconsum amb fonts d’energia renovable, tant en el sector servicis com en altres sectors productius de la Comunitat.

Quant a la distribució provincial, la titular d’Indústria ha detallat que, dels projectes aprovats en este lot, un total de 201 se situen en la província d’Alacant, 193 en la de València i 63 en la província de Castelló.

Poden accedir a este programa les persones jurídiques i agrupacions d’empreses o de persones físiques, amb personalitat jurídica o sense, que duguen a terme una activitat econòmica incloent els gestors de polígons industrials, de naturalesa pública o privada, les empreses explotadores, arrendatàries o concessionàries d’actuacions en l’àmbit de l’energia i les empreses de servicis energètics (ESE). També poden accedir a estes ajudes les comunitats d’energies renovables.

**Ajudes de fins al 65 % del cost del projecte**

Quant a la quantia de les subvencions, el percentatge i ajuda depenen tant del beneficiari com de la tipologia, potència i tecnologia del projecte. Així, per als projectes d’autoconsum presentats, el percentatge d’ajuda previst és del 15 % al 50 %, en funció de si es tracta de gran empresa, pime o xicoteta empresa, de si la tecnologia utilitzada és solar fotovoltaica o eòlica i de la potència instada. Si la instal·lació disposa, a més, de sistemes d’emmagatzematge (bateries), el percentatge pot arribar al 65 %.

A més, estes ajudes poden augmentar el seu percentatge aplicable sobre el cost subvencionable en 5 punts percentuals quan les instal·lacions subvencionades se situen en municipis de fins a 5.000 habitants, o municipis no urbans de fins a 20.000 habitants els nuclis dels quals tinguen una població menor o igual a 5.000 habitants.

Per als projectes consistents en la incorporació de sistemes d’emmagatzematge en instal·lacions d’autoconsum ja existents en el sector servicis i altres sectors productius, els percentatges d’ajuda oscil·len entre el 45 % i el 65 % del cost.

Fecha: 19/10/2024